רכבת ישראל נערכת לגל החום מחר שעלול להשפיע ואף לצמצם את תנועת הרכבות בשל חשש מליקויים במסילה הנגרמים מהתחממות הפסים. כך הינחה מנכ”ל הרכבת הנכנס, מיכה מייקסנר.
עליית הטמפרטורות באופן קיצוני וקרינת השמש עשויים להוביל לעיוותים במסילה בשל התפשטות אורכית של הפסים. עליית טמפרטורת הפסים, אופיינית בעיקר בימי שרב, ומתרחשת רק בתנאים של מזג אויר קיצוני. בימים בהם ישנו חשש לעליית טמפרטורה מבצעים מפקחי המסילה בקרה שוטפת של טמפרטורת הפס, תוך מדידת הטמפרטורה בצוואר הפס, לפי נקודת בקרה קבועות מראש ברחבי הרשת בכל הארץ. בהתאם לכללים ההנדסיים, כאשר הטמפרטורה בצוואר הפס מגיעה ל- 61 מעלות – מגבילים את מהירות הנסיעה במסילה ל- 80 קמ”ש. כאשר הטמפרטורה בצוואר הפס מגיעה ל- 66 מעלות מגבילים את מהירות הנסיעה במסילה ל- 40 קמ”ש. החזרת מהירות הנסיעה מתבצעת לאחר ירידת הטמפרטורה בפסים ל- 56 מעלות.
צוותי מסילאים של חטיבת התשתיות יהיו פזורים לאורך המסילות לניטור טמפרטורת המסילה, רכבות יוצבו בכוננות בכמה נקודות למתן שירות נוסף או חלופי, טכנאי מיזוג מבצעים בדיקת תקינות המערכות בתחנות וברציפים, תרחיש חלופי לניהול תנועת הרכבות במקרה של הגבלת מהירות כבר הוכן ומאגרים של בקבוקי מים יוצבו למקרה חירום.
רכבת ישראל צפויה לתגבר מחר את תנועת הרכבות לטובת המגיעים לאירוע עומר אדם בפארק וממליצה לחוגגים להקדים בכשעה את צאתם לאירוע. בסיום האירוע תעמיד רכבת ישראל לרשות הנוסעים רכבות מיוחדות שיחזירו אותם ליעדם.